Nariadenie Rady (ES) č. 1138/98
z 28. mája 1998,
ktorým sa menia a dopĺňajú prílohy II a III k nariadeniu (ES) č. 519/94 o spoločných pravidlách na dovozy z určitých tretích krajín
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 113,
so zreteľom na návrh Komisie,
keďže nariadenie (ES) č. 519/94 [1] zaviedlo, pokiaľ ide o Čínsku ľudovú republiku, kvóty uvedené v prílohe II a opatrenia dohľadu uvedené v prílohe III k tomuto nariadeniu;
keďže cieľom Rady pri stanovení kvót bolo vytvoriť rovnováhu medzi primeranou úrovňou ochrany pre dotknuté výrobné odvetvia spoločenstva a udržanie prijateľnej úrovne obchodu s Čínou, berúc do úvahy rôzne záujmy, ktoré sú v hre;
keďže analýza hlavných ekonomických ukazovateľov, najmä objem a podiel na trhu čínskeho dovozu, vedie k záveru, že kvóta na hračky spadajúca pod HS/KN kódy 950341, 950349 a 950390 by sa mala zrušiť, čo by nebolo v rozpore ani s uvedeným cieľom ani by neviedlo k narušeniu trhu spoločenstva;
keďže z pohľadu skúseností, ktoré boli získané pri zavádzaní kvót, situácia dotknutých výrobcov spoločenstva ukazuje, že by bola vhodná úprava kvót o 5 % nahor a nebola by ani v rozpore s uvedeným cieľom ani by neviedla k narušeniu trhu spoločenstva, avšak v prípade obuvi osobitne citlivý charakter odvetvia ukazuje, že zatiaľ nie je zvýšenie vhodné;
keďže výrobky, ktorých kvóta sa týmto nariadením zrušila, by však mali podliehať predchádzajúcemu dohľadu spoločenstva, aby sa zabezpečilo primerané monitorovanie objemu a cien dovozu dotknutých výrobkov;
keďže množstvové kvóty a opatrenia dohľadu zavedené podľa nariadenia (ES) č. 519/94 by sa preto mali zmeniť a doplniť,
PRIJALA TOTO NARIADENIE:
Článok 1
Prílohy II a III k nariadeniu (ES) č. 519/94 sa nahrádzajú prílohami, ktoré sa nachádzajú v prílohe I a II k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. januára 1998.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 28. mája 1998